google/wiki40b huggingface dataset:
Luigi Cherubini

Bakgrunn

Luigi Cherubini var sønn av en teatermusiker, noe som kom ham til gode, for han ble støttet av storhertugen av Firenze, som senere skulle bli keiser Leopold II av Det tysk-romerske rike. Han begynte med musikkundervisningen under faren da han var seks år. Da han var 13 år hadde Luigi Cherubini allerede komponert flere geistlige verker. 
Fra 1778 studerte han musikk ved universitetet i Bologna og ved universitetet i Milano under Giuseppe Sarti, som lærte ham polyfoni.

Komponist

Til å begynne med skrev han utelukkende kirkemusikk, men ble så trukket mot operaen. Cherubinis tidlige opera serie hadde sine libretti fra Apostolo Zeno, Metastasio (Pietro Trapassi) og andre som holdt seg tett ved de den gang standard dramatiske konvensjoner. Hans musikk var sterkt inmfluert av Niccolò Jommelli, Tommaso Traetta og Antonio Sacchini, som var tidens ledende komponister. Det første av hans to komiske verker, Lo sposo di tre e marito di nessuna, hadde premiere på et teater i Venezia i november 1783.
Luigi Cherubini ønsket å frigjøre seg fra operamusikkens konvensjoner. I perioden 1784-86 var han i London der han snart ble utnevnt til hoffkomponist. Deretter ville han ha ny luft under vingene og reiste til Paris, der han ble dirigent for et lite teaterorkester tilhørende Marie-Antoinette. Han forble deretter byen tro, så nær som en kortere virksomhetstid i Torino i 1788 og en i Wien i 1806. Han ble fransk statsborger i 1794.
Som så mange andre opplevde han de mange statsomveltningene i Frankrike på et vis som gjorde sterkt inntrykk på ham; det preget hans livsinnstilling på måter som gav seg utslag i musikken, politisk og ved temavalg.
I 1795 grunnla han konservatoriet i Paris (Conservatoire de Paris) og ble konservatoriets inspektør. Han reiste ofte utenlands i forskjellige oppdrag helt til han i 1816 fikk professoratet i komposisjon ved Conservatoire de Paris som han senere var direktør for årene 1822-1842. Han var også Surintendant de la musique du Roi helt til embedet ble nedlagt.
I tillegg til sine mange musikkverk, skrev Cherbini også lærebøker om blant annet kontrapunkt og fuge.
Friidrett under Samveldelekene 2018 – Stavsprang menn

Stavsprang for menn var en del av friidrett under Samveldelekene 2018, og ble arrangert på Carrara Stadium 12. april 2018.
Perlebroderi

Perlebroderi er en form for broderi hvor perler sys fast til et underlag for å lage et mønster.
Perlebroderi er en håndarbeidsteknikk som har lang tradisjon i mange ulike kulturer, og som man finner på folkedrakter verden over, og i middelalderens Europa var perlebroderi viktig innen både kirkelige og verdslige tekstiler.
I Norge i dag finner vi særlig perlebroderi som en del av enkelte bunader og som en del av samisk håndarbeid, duodji.
Det gamle rådhuset

Det gamle rådhuset ligger på Rådstuplass 1 i Bergen. Huset ble opprinnelig bygget som privatbolig for lensherre Christoffer Valkendorf i 1558. Materialene som ble benyttet stammet for en stor del fra Allehelgenskirken som lå i strøket. Sammen med Muren, som ble bygget som privatbolig for Erik Rosenkrantz, er det gamle rådhuset det viktigste private renessansebygget i Bergen i dag.

Rådstuen

Bygningen ble fra 1561 gradvis tatt i bruk som møtested for magistraten og bygget ble skjenket til byen i 1568. Rådstuen huset byens administrasjon, rådstuesal, rettssal og arrest. Rådstueretten i rådhuset ble første gang satt 2. mars 1568. Et tilbygg ble reist på nordsiden av rådhuset i 1662. Dette ble brukt som tinghus og inneholdt rettslokale og kontor for byfogden. Senere ble tinghusets lokaler brukt som vaktstue og politikammer.

Arresten

Flere av dem som ble satt i arrest i rådstuen har vært anklaget for hekseri og trolldom og utsatt for tortur før de enten ble brent eller halshugget på Rådstuplass. Fra 1676 ble to celler i arresten tatt i brukt som dårekiste. Cellene fungerte som dårekiste fram til 1762, da et dollhus ble etablert i tilknytning til Bergens Civile Sygehus på Engen. Arresten i rådhuskjelleren var i bruk fram Bergen kretsfengsel sto ferdig til 1867.

Branner, ombygninger og fredning

Bygningen ble brannskadet i 1588, 1623, 1640 og 1702. Etter den siste brannen sto bare murene og den hvelvede kjellerarresten igjen. Sitt nåværende preg fikk bygningen etter ombygning i 1885. Bygget ble ominnredet og restaurert i 1901 og 1985.
Siden 1837 har huset blitt brukt av byens formannskap og bystyre. Bergen bystyre har fortsatt sine møter i den restaurerte bystyresalen.
Det gamle rådhus ble fredet av Riksantikvaren i 1927.
Vinje

Natur og geografi

Denne nordvestlige delen av Telemark tilhører det svekonorvegiske grunnfjellsskjoldet, og består av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedeforldingene, med sterk metamorfose under den sistnevnte. Et underlag av 1 600 - 1 450 millioner år gammel skifer, kvartsitt, marmor og amfibolitt med noe hornblendegneis, og ovenpå dette sure overflatestrukturer av både granitt og granodioritt (henholdsvis 1 250 - 1 000 mill år gammelt, og stedvis 1 550 - 1 480 millioner år gammelt). I kommunen er det ca. 1 000 millioner år gammel svekonorvegisk granitt, samt et 1 270 - 1 000 millioner år gammelst lag av sandstein, konglomerat, ryolitt og basalt som dominerer de øverst strukturene. Den kaledonske fjellkjedefoldingen nådde ikke ned hit. Forkastningene går både i sørvest-nordøst retning, og i sør-nord retning hvor det går en stor forkastningslinje.

Samfunn og næringsliv

Kommunen har i mange år hatt god økonomi. I 2002 var frie inntekter per innbygger 33 478 kr, mot landsgjennomsnittet på 24 771 kr. Dette skyldes i stor grad kraftinntekter fra Tokke-utbyggingene på 60- og 70-tallet. Kommunens innbyggere nyter fortsatt godt av dette gjennom lave strømpriser. På den andre siden er store fjellområder mot Hardangervidda utbygd av damprosjekter som Songavatn og Møsvatn.
Den største arbeidsgiveren i Vinje er kommunen. Attføringssenteret i Rauland er den største private arbeidsgiveren. 39,4% av de sysselsatte jobber i offentlig administrasjon. Skoler: Edland skule, Rauland skule, Øyfjell oppvekstsenter og Åmot skule. Av andre viktige arbeidsgivere kan Qmatec nevnes.
Vinje kommune ligger øverst i Telemark og strekker seg langt inn i Hardangervidda nasjonalpark. Kommunen har en ca. 90 000 daa stor eiendom i nasjonalparken, Berunuten Vest, med seks hytter til bruk for alle som måtte komme forbi. Eiendommen ble kjøpt fra brukseier Treschow i Larvik i 1979.
Kjente vintersportssteder Rauland og Haukelifjell ligger i Vinje og trekker til seg mange turister om vinteren. De nærmeste byene er Rjukan og Odda.
Bioforsk

Bioforsk Plantehelse

Bioforsk Plantehelse har hovedansvar for forskning og utvikling innen plantehelse og plantevern. Senteret har spesialkompetanse på plantesjukdommer, ugras, klimaeffekter, skadedyr, genetikk og bioteknologi. Integrert plantevern, biologiske bekjempingsmetoder og varslingssystemer er viktige arbeidsområder. Senteret arbeider også med landbruksmeteorologi, økotoksikologi og risikoanalyser. Bioforsk Plantehelse holder til på Ås i Akershus.

Bioforsk Jord og miljø

Bioforsk Jord og miljø har hovedansvar for jord-og miljøforskning. Senteret har spesialkompetanse innen jord og jordkvalitet, jordforurensing, miljøgifter og økotoksikologi, avfall og avfallshåndtering, avløp og naturbaserte renseløsninger, hydrologi, hydrogeologi/grunnvann, vannkvalitet, arealbruk og terrestriske klimaeffekter. Hovedkontoret ligger på Ås i Akershus. I tillegg har senteret en avdeling på Svanvik i Øst-Finnmark som er ledende på kunnskap om natur og miljø i Barentsregionen. Her finnes også Svanhovd konferansesenter og Øvre Pasvik nasjonalparksenter.

Bioforsk Øst

Bioforsk Øst har hovedansvar for forskning og utvikling innen korn, oljevekster, erter, frøavl, potet, grønnsaker og urter.  Senteret arbeider også med forskning på blant annet bær, grovfôr, gras til grøntanlegg, småfe, økologisk landbruk, presisjonsjordbruk og landbruksbasert næringsutvikling i fjellbygdene. Hovedkontoret ligger på Kapp i Oppland, men senteret har også avdelinger i Nes på Hedmark, Grimstad, Kvikne og i Valdres.

Bioforsk Vest

Bioforsk Vest har hovedansvar for forskning og utvikling innen hagebruk og grøntmiljø. Senteret har spesialkompetanse på frukt og bær, dyrking av grønnsaker og bær i veksthus, produksjon av juletrær og pyntegrønt, samt etablering og skjøtsel av grøntanlegg, inkludert gras til sports- og fritidsanlegg.  Senteret arbeider også med grovfôr og kulturlandskap. Hovedkontoret ligger på Klepp i Rogaland, men senteret har også avdelinger i Ullensvang og Fjaler.

Bioforsk Midt-Norge

Bioforsk Midt-Norge har hovedansvar for forskning og utvikling innen grovfôr og kulturlandskap. Senteret arbeider i tillegg med korn, bær, veksthuskulturer, grønnsaker, potet og bioenergi. Bioforsk Midt-Norge holder til på Kvithamar i Stjørdal, Nord-Trøndelag.

Bioforsk Økologisk

Bioforsk Økologisk er et nasjonalt kompetansesenter innen økologisk landbruk. Senterets primære oppgave er forskning og utvikling innen økologisk mat- og landbruksproduksjon. Senteret arbeider med hele verdikjeden fra ”jord til bord”. Bioforsk Økologisk holder til i Tingvoll på Nordmøre.

Bioforsk Nord

Bioforsk Nord har hovedansvar for forskning og utvikling innen arktisk landbruk og utmark. Senteret har spesialkompetanse på ville bær, samt næringsmessig bruk og utvikling av utmark og innlandsfiskeressursene. Senteret er en viktig tilrettelegger for innovasjonsbasert utvikling i nordnorsk landbruk og naturbruk. Hovedkontoret ligger i Tromsø, men senteret har også avdelinger i Bodø og på Tjøtta. Avdelinga på Tjøtta administrerer også Norsk viltskadesenter.
NS-Tötungsanstalt Hartheim

NS-Tötungsanstalt Hartheim var et anlegg for «eutanasi» i den nazistiske Aktion T4. Den var anbragt i Schloss Hartheim i kommunen Alkoven ved Linz i den østerrikske del av det tredje rike.

Historie

Psykiateren Rudolf Lonauer var direktør for anstalten og ansvarlig for gassingene til september 1944. 
Anstalten var nesten uavbrutt i bruk fra mai 1940 til desember 1944. Men det sjelnes mellom to faser. Den første fasen, som var på 16 måneder, varte fra mai 1940 til 1. september 1941. Da ble det drept i alt 18.269 mennesker der. Da ble T4, altså eutanasiprogrammet, avsluttet på Hartheim. 
Men allerede tre dager etter ankom en transport fra den nærliggende konsentrasjonsleiren Mauthausen med 70 jøder. Det skulle bare følge på, i det som fikk kodebegegnelsen Aktion 14f13. Den gjaldt gassing av jøder og en rekke konsentrasjonsleirfanger av andre kategorier - fellesnevner var at det i stor grad dreise seg om folk som var blitt arbeidsudyktige særlig etter slit i steinbruddene ved Mauthausen. På papirene ble de angitt som syke som skulle på rekonvalescens - og vanlige «sykdommer» var at de var tyskhatere, kommunister eller polenfanatikere. Deres antall anslås til 12.000. Fra 1944 ble ikke fengene lenger utplukket av T4-leger; det dreide seg mest om å fremskaffe mer ledig plass for nye fanger i Mauthausen. Det kom også transporter fra Gusen (understil Mauthausen) og formodentlig også fra Ravensbrück. 
Det var også et betraktelig innslag av katolske prester blant fangene, mange av dem bragt til anstalten fra presteavdelingen i Dachau. Det var 310 polske, syv tyske, seks tsjekkiske, fire luxemburgske, tre nederlandske og to belgiske prester. 
Den siste fangetransporten av fanger til Hartheim fant sted 11. desember 1944, og dermed ble Aktion 14f13 avsluttet.
Eutrichillus

Utseende

Middelsstore, brun- eller gråaktige trebukker. Antennene er betydelig lengre enn kroppen. Pronotum er klokkeformet sett ovenfra med en tann nær bakhjørnet. Hunnen har et kort eggleggingsrør som stikker ut bak dekkvingene.

Levevis

Larvene lever i død ved.

Utbredelse

Slekten er vidt utbredt i Mellom- og det sørlige Nord-Amerika.
Australian Open 2016

Australian Open 2016 er en tennisturnering som ble avviklet i Melbourne Park i Melbourne i den australske delstaten Victoria i perioden 18. januar til 31. januar 2016. Det var den 104. utgaven av Australian Open og det var også årets første «Grand Slam»-turnering. Novak Đoković vant singleturneringen for menn, det var hans sjette seier i Australian Open. Angelique Kerber vant singleturneringen for damer.
NRK Sport

NRK Sport er et merkenavn for sport produsert av sportsavdelingen i NRK. Merkenavnet brukes på de fleste riksdekkende sportssendinger på fjernsyn, radio og nye medier. NRK Sport produseres både i Norge og i utlandet. NRK Sport er også en radiokanal, som kun sender sport.
Cyber Monday

Cyber Monday (norsk: «cyber-mandag») kalles første mandag etter den amerikanske Thanksgiving-dagen, og markerer starten for julehandelen over Internett. Begrepet ble oppfunnet i 2005 av Ellen Davis siden trenden startet rundt 2002–2003.
Også i andre land forekommer foreteelsen. I Storbritannia kalles dagen også for «den maniske mandagen» (engelsk: Manic Monday). I Sverige slo foreteelsen igjennom rundt 2010 og rundt 2013 hadde den bredt om seg.
Panguilbukten

Panguilbukten er en bukt som i nord skjærer inn i øya Mindanao på Filippinene. Dan adskiller provinsene Misamis Oriental (i nord) og Lanao del Norte (sør); innerst i vest grenser den til provinsen Zamboanga del Sur. Den er en sørvestlig utbuktning av den større Iliganbukten. Langs dens kyster ligger de filippinske storbyer Tangub City og Ozamis City. I nord reiser vulkanen Malindang seg.
Bukten har store mudderflater og mangroveskoger. På øya Sumalig er det et verneområde for saltvannskrokodiller (Crocodylus porosus). Regionen har tropisk vått klima uten tørkeperioder. 
De få korallrevene i bukten er utenfor kommunene Clarin og Maigo, og heter Hulaw-hulaw- og Maigo-revene; begge ligger i Marine Protected Areas, opprettet i 1991. På den tid var det registrert 50 fiskearter, allerede i 1996 var dette steget til 160 arter. 
Innerst, der bukten fortsettes av sumper, er det stor tilførsel av ferskvann fra elver og strømmer. 
Panguilbukten er generelt rikt på fisk; det fryktes av Mindanao State University (i Naawan) et visst overfiske. Fiskernes fangster er beregnet til å bestå til 40% av forskjellige fiskearter, 35 % av bløtdyr og 25 % av krepsdyr. De viktigste fiskearter som det fiskes kommersielt etter, er Leiognathus equulus, Vagamugil cunnesius, Johnius borneensis, Gerres filamentosus og Upeneus sulphureus. Av krepsdyr er det Penaeus indicus, Scylla tranquebarica av Scylla olivacea. Av bløtdyr er det artene Meretrix meretrix, Katylesia hiantina, Modiolus metcalfei og Psammotea elongate.
Ole Valderhaug

Andre verdenskrig

Valderhaug var utdannet snekker og meldte seg frivillig til militæropplæring ved utbruddet av vinterkrigen mellom Sovjetunionen og Finland. Han fikk bl. a opplæring i bruk av Madsen maskingevær. Ved angrepet på Norge i 1940  kjørte han til Åndalsnes hvor han kom i kontakt med norske styrker og ble tatt inn i et kompani som instruktør på maskingevær. Britiske styrker var også i området. Styrkene ble utsatt for tysk bombing og Valderhaug skjøt ned et tysk He-111P bombefly 24. april 1940 med en britisk togmontert Oerlikon 20 mm maskinkanon på Lesjaverk stasjon. Flyet kræsjlandet på Holum Gård på Dovre. Flyet hadde kjennetegn 5J+AT og tilhørte Kampfstaffel 9./III./KG 4. Pilot var Haupt. Schultz. Ombord i flyet var også major Ernst Kusserow. Majoren ble hardt skadet i kræsjlandingen.
Ved kapitulasjonen dro han tilbake til Ålesund og startet en lang reise mot London. Den gikk via kysten nordover til Harstad og deretter til norske og britiske styrker ved Bardufoss. Etter at britene trakk seg ut, dro reisefølget til fots over grensen til Finland. Der ble de tatt i mot og fraktet til Kemi. Valderhaug fikk status som politisk flyktning og ble internert. Han rømte fra interneringen og reiste videre til den norske legasjonen i Helsingfors hvor han fikk pass og reisepapirer. 2. mai 1941 reiste de over til Russland via Leningrad (I dag St. Petersburg), Moskva og Baku. Fra Baku til Persia (Iran) med båt og deretter med bil til Teheran, tog videre så lang linjen rakk og deretter bil frem til en oljehavn ved Den arabiske gulf. Rutebåt videre til Karachi i Pakistan, så til Irak og tilbake til Karachi. Deretter tog til Bombay i India og så hollandsk lastebåt til Karachi, Mombasa (Kenya) Dar-es-Salaam (Tanzania), Durban (Sør-Afrika). Valderhaug byttet båt i Sør-Afrika og kom med en troppetransport til England. Han ankom Glasgow 07. september 1941 og ble derfra sendt til London.
I London ble han rekruttert til Kompani Linge 19. september 1941. Han ble først stasjonert på Shetland og siden basen i Skottland hvor han var sprengningsinstruktør. Valderhaug deltok bl. a i Operasjon Woodlark, Operasjon Carhampton og Operasjon Dipper

Etter krigen

Etter krigen slo Ole Valderhaug seg ned på Vigra og giftet seg med Fredbjørg Viddal fra Viddal. De fikk fem barn. Han arbeidet med båtbygging, hustegning, møbelproduksjon og startet en garnnålsfabrikk, Formfiner AS, sammen med en annen Lingemann, Harald Roald.
Vågsnes

Vågsnes er en gård, vendt mot Tromøysund, på Tromøy i Arendal kommune.
På eiendommen står et våningshus oppført på 1700-tallet. Huset er halvvalmet.
Huset er vedtaksfredet etter Lov om kulturminner.
Nabil Fekir

Landslag

Han har spilt en kamp for Frankrikes U21 landslag. I mars 2015 ble han oppkalt i landslagstroppen til Algerie i to vennskapskamper mot Oman og Qatar, men han trakk seg fra troppen for å slutte seg til den franske landslagstroppen mot Brasil og Danmark. Han debuterte for Frankrike i en vennskapskamp mot Danmark den 26. mars 2015, der han kom inn som innbytter for Antoine Griezmann i andre omgang. Han scoret sitt første mål for Frankrike den 7. juni 2015 mot Belgia, en kamp de tapte 3-4.
Han ble tatt ut i Frankrikes tropp til VM i fotball 2018 i Russland. Frankrike vant VM-finalen mot Kroatia 4-2. Han kom inn i det 81. spilleminutt i finalen. I 2019 ble han, sammen med andre medlemmer av vinnerlaget fra verdensmesterskapet, utnevnt til ridder av Æreslegionen.
OverlayFS

OverlayFS er et POSIX-kompatibelt union mount filsystem for Linuxkjernen. OverlayFS ble integrert i Linuxkjernen i versjon 3.8 den 7. desember 2014. Det ble forbedret i versjon 4.0, med forbedringer som var nødvendig for overlay2 drivere for lagring i Docker.
Oppmerksomt nærvær

Oppmerksomt nærvær (av eng. «mindfulness»): «evnen til å være våken i nået» (Nilsonne, 2005, s. 19, sitat).
Nilsonne (2005, s. 20, fritt gjengitt) fremhever fire grunnleggende prosesser for oppmerksomt nærvær: (a) observere – være oppmerksom på hendelser, følelser og tanker, (b) beskrive – sette ord på for oss selv det vi har oppmerksomheten rettet mot, (c) ikke dømme – unngå verdivurderinger, og (d) delta – være en smidig og spontan deltager i det som skjer her og nå. Kabat-Zinn (1994, s. 3, fritt gjengitt) beskriver «mindfulness» (norsk: «oppmerksomt nærvær») som å være i kontakt med den vi er her og nå, og slik tillate oss selv å "våkne opp" fra en slags sovende tilstand hvor vi handler, tenker og føler på autopilot, styrt av automatiske og ubevisste indre prosesser. 
Oppmerksomt nærvær er et nøkkelbegrep innenfor buddhistisk meditasjon (Kabat-Zinn, 1994, s. 4). Brukt innenfor moderne psykoterapeutisk behandling har man beholdt det psykologiske og fenomenologiske innholdet i begrepet og den praktiske teknikken, uten å nødvendigvis trekke inn den buddhistiske verdensanskuelsen eller de religiøse antagelsene som buddhistene knytter til mindfulness-begrepet.
Castelnauphylla

Utseende

En middelsstor (20 millimeter), oval oldenborre. Forkroppen er kraftig hårete. Antennen er ti-leddete med en tre-leddet vifte av lange blader.

Utbredelse

Arten er beskrevet fra Sør-Afrika.
Eurycoptosia

Utseende

En middelsstor, slank, mørk trebukk med blekgule til gulgrønne tegninger. Antennene er tynne og omtrent så lange som kroppen. Pronotum er nærmest sylindrisk uten tenner på sidene, betydelig smalere enn dekkvingene, som er parallellsidige.

Levevis

Larvene lever vanligvis i stammene på storvokste urter.

Utbredelse

Arten er kjent fra India.
Trondhjems Realkreditbank

Trondhjems Realkreditbank var en forretningsbank i Trondheim fra 1874 til 1947. Banken jobbet i hovedsak med formidling av lån mot pant i fast eiendom.
Den ble grunnlagt av høyesterettsadvokat Karl Ludvig Bugge som Trondhjems Hypothekforsikringsselskab, og fikk navnet Trondhjems Realkreditbank i 1892. Johan Bergh overtok som administrerende direktør etter Bugge i 1886, og i 1890 overtok Christian Schaanning. Senere var blant andre Johan Nicolay Bruun administrerende direktør fra 1919. I 1947 ble Trondhjems Realkreditbank fusjonert inn i Den Nordenfjeldske Kreditbank.
Banken hadde lokaler i Søndre gate 7 i Trondheim, hvor en filial av Åfjord Sparebank finnes i dag.
Tokaraøyene

Geografi

Øykjeden strekker seg 150 kilometer mellom øyene Yakushima sør i Osumiene og Amami Ōshima, den nordligste blant Amamiøyene. Øyene i arkipelet er forholdsvis små og tynt befolket; syv av de tolv øyene er bebodde. Flere av Tokaraøyene er av vulkansk opprinnelse, og særlig kjent er den aktive vulkanen på øya Suwanosejima. Noen øyer er også dannet av korallrev, bl.a. Kodakarajima.

Historie

Noen av Tokaraøyene har med sikkerhet vært bebodd siden Jomonperioden. De første dokumenterte referanser til øyene finnes i den historiske teksten Shoku Nihongi fra 699 under navnet Tokan.
Øyene utgjorde fram til 1624 en del av det selvstendige kongedømmet Ryukyu.
I Edoperioden ble Ryūkyūriket invadert av den japanske Satsumaklanen under den daværende daimyo, som da kontrollerte størstedelen av det sørlige Japan. Øyene ble lagt inn under det føydale Satsumariket omkring 1624.
I 1879, under Meijirestaurasjonen, ble så Satsumariket lagt inn under Japan, og øyene ble først del i fylket Ōsumi no Kuni (Ōsumiprovinsen) og senere del i Kagoshima-prefekturet.
Under andre verdenskrig ble området okkupert våren 1945 av USA, som forvaltet øyene frem til 1953 da de ble returnert til Japan.
I juli 2009 fikk øyene internasjonal oppmerksomhet, da århundrets lengste solformørkelse fant sted på Akusekijima.

Etymologi

Noen hevder at navnet Tokara har rot i ordet tohara, som kan oversettes med «fjerntliggende sjøområde». Andre mener at betegnelsen stammer fra ainuenes ord tokap som betyr «kvinnebryst». Den sørligste øya Takarajimas fjell Megamisan, «gudinnefjellet», har en slik form.
Øyene er også kjent under navnet Toshimaøyene («de ti øyene»), som også er navnet på øyenes administrative enhet (Toshima-mura). I dag består øyene av sju bebodde øyer, men i tidligere tider hørte bebodde øyer lenger nord til distriktet. Derav navnet «ti (bebodde) øyer». Etter andre verdenskrig ble de opprinnelige ti øyene delt mellom USA og Japan, da USA okkuperte Ryukyuøyene. Førkrigs-inndelingen ble ikke gjeninnført da Japan fikk øyene tilbake. Navnet Toshima har likevel blitt hengende igjen som betegnelse på dagens inndeling.

Flora og fauna

Tokaraøyene kan kun nås med ferje, avgangene er ikke hyppige og turistene få. Isolasjonen har bevart naturen i området. Det er korallrev i farvannet rundt øyene, og artsmangfoldet er stort. Øyene har sjeldne planter som den hvite tokaraliljen og tusen år gamle gajumaru-(banyan)trær. Her finnes også den stedegne hesterasen tokaraponni.

Tokara i litteraturen

Det blir hevdet at øya Takarajima (direkte oversatt: «skattøya») var inspirasjonen for R. L. Stevensons eventyrroman Skatten på sjørøverøya, og også at kaptein Kidds skatt skal være begravd her.